**OBRAZLOŽENјE**

**I. USTAVNI OSNOV ZA DONOŠENјE ZAKONA**

Ustavni osnov za donošenje ovog zakona sadržan je u čl. 42, 97 stav 1. tač. 2. Ustava Republike Srbije („Sl. glasnik RS” br. 98/06).

**II. RAZLOZI ZA DONOŠENјE ZAKONA**

Zakon o nacionalnom DNK registru (,,Službeni glasnik RS”, broj 24/18) donet je 2018. godine čime je uspostavlјen jedinstveni pravni okvir u ovoj oblasti u Republici Srbiji.

U prethodnom periodu primene zakona uočen je prostor za unapređenje uspostavlјenog sistema, kao i određeni nedostaci koje je potrebno otkloniti, a koji se nisu mogli do detalјa predvideti prilikom predlaganja osnovnog teksta zakona.

Nakon analize stanja u praksi i iskustva stečenog u prethodnom periodu u primeni zakona, predlažu se izmene i dopune kako bi se zakon primenjivao uz jasnije odredbe koje neće stvarati nedoumice i praktične probleme.

Razlozi za donošenje Zakona o izmenama i dopunama Zakona o nacionalnom DNK registru ogledaju se u preciziranju rešenja iz postojećeg zakona na način koji će omogućiti bolјu zaštitu i efikasnije ostvarivanje prava građana.

Predloženim izmenama i dopunama zakona, pored preciziranja baza DNK profila odnosno predviđanja dodatnih zbirki koje će obezbediti bolјu preglednost nacionalnog DNK registra i adekvatno razvrstavanje podataka prema kategorijama kojima pripadaju određena lica, izdvaja se baza DNK profila u postupcima za pronalaženje i identifikaciju novorođene dece za koju se sumnja da su nestala iz porodilišta ili zdravstvenih ustanova u Republici Srbiji i koja je podelјena na zbirku spornih i nespornih DNK profila.

Takođe, ono što je značajan iskorak u usklađivanju odredaba ovog zakona sa propisima kojima se uređuje obrada podataka o ličnosti i to u delu obrade podataka u posebne svrhe odnosno razlikovanja pojedinih vrsta lica na koje se podaci odnose, jeste preciziranje izvršeno u okviru baze DNK profila utvrđenih iz nespornih bioloških uzoraka, gde se u okviru zbirke DNK profila lica, podaci razvrstavaju shodno kategoriji lica u krivičnom postupku i to na: podatke o osumnjičenom, okrivlјenom, optuženom i oštećenom licu.

Pored navedenog, postoji potreba uvođenja obavezne akreditacije svih laboratorija koje sprovode DNK analizu, u skladu sa važećim međunarodnim standardom, kako bi se osigurala valјanost i preciznost podataka koji su unose u nacionalni DNK registar, što je u skladu sa legislativom Evropske Unije i preporukama Evropske mreže forenzičkih instituta – ENFSI, a na koju su posebno ukazali eksperti EU (Austrija i Hrvatska), u okviru TAIEX asistencija. Akreditacijom bi se obezbedio veći stepen pouzdanosti rezultata DNK analize za potrebe vođenja krivičnog postupka, kao i tačnost unetih podataka u nacionalni DNK registar, te preduslovi za njihovu automatsku razmenu u budućnosti, a shodno preuzetim obavezama Republike Srbije u postupku njenog pridruživanja EU.

Naime, postupak forenzičke registracije bio bi efikasniji i ekonomičniji kada bi se druge laboratorije u Srbiji akreditovale, jer bi dostavlјeni DNK profili mogli odmah da se unose u registar, bez ponavlјanja analize i provere validnosti rezultata. Takođe, ne bi bilo potrebno da se Ministarstvu dostavlјa jedan primerak nespornog uzorka.

Imajući u vidu napred navedeno prepoznata je potreba da se predmetna oblast precizira, uz jasno definisana prava i obaveze subjekata u ovoj oblasti i adekvatne sankcije za nepoštovanje propisanih obaveza.

Najzad, postoji stalna potreba za usavršavanjem postojećih rešenja kako bi se ispratile savremene potrebe koje vode ostvarivanju dva značajna cilјa. Prvi je stvaranje normativne osnove za efikasniji i ekonomičniji krivični postupak i drugi je obezbeđivanje potpune zaštite lјudskih prava i sloboda zagarantovanih Ustavom i međunarodnim aktima.

**III**. **OBJAŠNјENјE OSNOVNIH PRAVNIH INSTITUTA I POJEDINAČNIH REŠENјA**

Članom 1. Nacrta zakona menja se član 2. osnovnog teksta i to na način da se u pojmovniku iz postojeće tačke 4) kojom je definisan DNK profil brišu i posebno propišu tač. 4a) jedinstveni DNK profil i 4b) mešani DNK profil. Ovom izmenom se postiže veća transparentnost navedenih pojmova.

Članom 2. Nacrta zakona menja se član 4. osnovnog teksta i to preciziranjem svrhe u stavu 3. ovog člana i brisanjem dela stava 4. koji se odnosi na obradu podataka kojima se mogu dobiti informacije o fizičkim osobinama (navedeno je proizvod novih naučnih dostignuća u oblasti analize DNK) .

Članom 3. Nacrta zakona kojim se menja član 5. osnovnog teksta predviđene su određene izmene u postojećim bazama DNK profila, preciziranje određenih zbirki, kao i dodavanje nove baze DNK profila utvrđenih u postupcima za utvrđivanje činjenica o statusu novorođene dece za koju se sumnja da su nestala iz porodilišta ili zdravstvenih ustanova u Republici Srbiji, a koja sadrži dve zbirke - zbirku DNK profila utvrđenih iz nespornih bioloških uzoraka mogućih novorođene dece za koju se sumnja da su nestala i zbirku DNK profila utvrđenih iz biološkog materijala novorođene dece za koju se sumnja da su nestala. Navedena baza se formira zbog obaveza koje proizilaze iz Zakona o utvrđivanju činjenica o statusu novorođene dece za koju se sumnja da su nestala iz porodilišta u Republici Srbiji, kao i radi izvršenja obaveze Republike Srbije iz presude Evropskog suda za lјudska prava u predmetu [Jovanović protiv Srbije](http://www.pravno-informacioni-sistem.rs/SlGlasnikPortal/viewdoc?uuid=6be567e5-461c-7f5e-257d-208664b2bd74&external=true).

Članom 4. Nacrta zakona kojim se menja član 6. osnovnog teksta predviđeno je brisanje st. 2. - 4. ovog člana.

Članom 5. Nacrta zaklona kojim se menja naslov iznad člana 8. i član 8. osnovnog teksta izvršeno je terminološko preciziranje, te je reč „čuvanje“ zamenjena rečju „obrada“ u skladu sa propisom koji uređuje zaštitu podataka o ličnosti.

Članom 6. Nacrta zakona kojim se dodaje novi član 8a. propisuje se akreditacija DNK laboratorija u skladu sa odgovarajućim standardom. Akreditacija DNK laboratorija koje učestvuju u krivičnom postupku doprinela bi većoj preciznosti podataka koji se koriste kao dokaz u krivičnom postupku i unose u nacionalni DNK registar. Ovim bi i postupak forenzičke registracije bio znatno ekonomičniji, jer bi dostavlјeni DNK profili iz drugih neakreditovanih DNK laboratorija mogli da se, bez prethodne provere, unose u nacionalni DNK registar. Navedeno je takođe u skladu sa preporukama evropskih eksperata i preporukama Evropske mreže forenzičkih instituta – ENFSI.

Članom 7. Nacrta zakona dodaje se novi član 9a. kojim se definiše kaznena odredba za slučaj nepostupanja DNK laboratorije u skladu sa članom 6. Zakona. Na ovaj način bi trebalo da se obezbedi kontinuirano dostavlјanje DNK podataka koji su utvrđeni prilikom veštačenja koja sprovode DNK laboratorije u Republici Srbiji, a radi njihovog unosa u nacionalni DNK registar.

Članom 8. Nacrta zakona propisuje se akreditacija DNK laboratorija u skladu sa odgovarajućim standardom u roku od 5 godina od dana stupanja na snagu ovog zakona. Istim članom predviđeno je i da, do isteka ovog roka, DNK laboratorije koje vrše veštačenje u okviru krivičnog postupka, dostavlјaju Ministarstvu jedan primerak nespornog uzorka (bukalni bris), radi unosa profila u Registar.

Članom 9. Nacrta zakona propisuje se obaveza za sve DNK laboratorije na teritoriji Republike Srbije da dostave Ministarstvu u elektronskoj formi DNK profile i identifikacione podatke koji su dobijeni za potrebe krivičnog postupka, utvrđivanja identiteta nestalih ili nepoznatih lica i leševa, delova tela, kao i utvrđivanja činjenica o statusu novorođene dece za koju se sumnja da su nestala iz porodilišta i zdravstvenih ustanova u Republici Srbiji, a kojima navedene laboratorije raspolažu na dan stupanja na snagu ovog zakona, a najkasnije u roku od godinu dana od dana stupanja na snagu ovog zakona. Istim članom propisane su novčane kazne za pravna lica, odgovorna lica u pravnom licu, preduzetnike i fizička lica.

Članom 10. Nacrta zakona predviđa se stupanje na snagu ovog zakona osmog dana od dana objavlјivanja u „Službenom glasniku Republike Srbije”.

**IV. FINANSIJSKA SREDSTVA POTREBNA ZA SPROVOĐENјE ZAKONA**

Za sprovođenje ovog zakona nije potrebno obezbediti sredstva u budžetu Republike Srbije.